Me pushtimin e Shqipërisë në prill 1939 nga Italia fashiste, nisi edhe procesi i mbylljes së kësaj biblioteke. Këshilli i Ministrive të Qeverisë së parë fashiste vendosi pa asnjë të drejtë, që biblioteka ""Për Djelmëninë""-Instituti Herbert"", e cila deri në atë kohë ishte privat, t'ia merrte në dorëzim Prefektura e Tiranës, e kjo t'jua dorëzonte Institutin në fjalë Komandës së Përgjithshme për Djalërinë. Librat e bibliotekës që tashmë nuk funksiononte u vendosën në 23 arka, nga të cilat 12 thuhet se i mori Pariani me vehte, kur u emërua Guvernator në Korfuz, përveç atyre që u dogjën si të papërshtatshëm për kulturën fashiste. Ndërsa në kohën e luftës të Italisë fashiste me Greqinë, Komanda vendosi atje për fjetje skuadrën kundër ajrore dhe prej këtyre filloi edhe prishja e brendshme e bibliotekës.